LV Eiropas Savienības Oficiālais Vēstnesis C 74/70

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2009/C 74/06)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) NR. 510/2006

“LIMONE INTERDONATO MESSINA”

EK Nr. IT-PGI-005-0558-16.10.2006.

AĢIN (X) ACVN ( )

1. Nosaukums

“Limone Interdonato Messina”

2. Dalībvalsts vai Trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids (kā II pielikumā)

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1)

Aizsargātas ģeogrāfiskās izcelsmes norāde “Limone Interdonato Messina” ir rezervēta šķirnei “Interdonato”, kas izaudzēta no dabiskās krustošanās ceļā izveidojušās cedrona [Citrus medica L. var. cedrata] un citronkoka hibrīda. Laižot tirdzniecībā, produktam jābūt ar šādām īpašībām: AUGLIS: vidēji liels līdz liels, tā svars — no 80 līdz 350 gramiem; FORMA: ovāla ar izteiktu kupri un iedobtu irbuļa rētiņu; EPIKARPS: plāns, tikai nedaudz raupjš, ar iegareniem ēterisko eļļu dziedzerīšiem; KRĀSA: laižot tirdzniecībā nogatavošanās sākumā blāvi zaļa ar noslieci uz dzeltenu, nogatavojies auglis ir dzeltenā krāsā, bet galos blāvi zaļš; MĪKSTUMS: dzeltenā krāsā, konsistence vidēji kūstoša un kūstoša, sēklu maz vai arī to nav vispār; SULA: citrondzeltenā krāsā, iznākums ne mazāk kā 25 %. Kopējais skābums ir mazāks par 50 g/l, un cukura daudzums, izteikts Briksa grādos, ir vienāds vai lielāks par 6,2. Tirdznieciskā KATEGORIJA: “Extra” un “I”.

AĢIN “Limone Interdonato Messina” citronu novākšanu veic no 1. septembra līdz 15. aprīlim.

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Ražošanas darbības jāveic 4. punktā minētajā ražošanas teritorijā, lai garantētu produkta izcelsmi un kontroli, kā paredzēts Regulas (EK) Nr. 510/2006 4. panta 2. punkta e) apakšpunktā. Citronu novākšanu veic 3.2. punktā norādītajā laikposmā ar rokām, beigās izmantojot šķēres, lai nepieļautu, ka citroniem tiek norauta kausa daļa.

3.6. Īpaši noteikumi griešanai, rīvēšanai, iepakošanai, u.c.

AĢIN “Limone Interdonato Messina” augļus, kuri nav laisti tirdzniecībā uzreiz pēc to novākšanas, var uzglabāt zemā temperatūrā. Šādā nolūkā izmanto saldēšanas kameras ar augstu relatīvā mitruma līmeni (75–95 %), lai saglabātu augļa stingrumu, kad tiek mainīts gaiss (5 reizes lielāks gaisa apjoms par kameras apjomu ik pēc 24 stundām), lai novērstu oglekļa dioksīda un etilēna veidošanos, kas rodas, augļiem elpojot. Uzglabāšanas temperatūra ir no 6 līdz 11 °C. Augļu iesaiņošana jāveic ne vēlāk kā 30 dienu laikā pēc augļu novākšanas.

AĢIN “Limone Interdonato Messina” citronus laiž tirdzniecībā konteineros un/vai koka, plastmasas un/vai kartona paplātēs, tīklveida maisos, sasverot tajos ne vairāk kā 5 kg augļu, kā arī kartona kastēs. Iesaiņojumus, maisiņus un kastes jānoslēdz tā, lai to saturam varētu piekļūt, tikai pārplēšot iesaiņojumu. Augļus “Limone Interdonato Messina” var laist tirdzniecībā arī jauktā veidā, ja uz katra augļa ir pielīmēta etiķete.

3.7. Īpaši noteikumi marķēšanai

Uz iesaiņojuma etiķetes obligāti jānorāda: nosaukums AĢIN “Limone Interdonato Messina” un tā logotips ar burtiem, kuri lielāki par citiem uz etiķetes norādīto nosaukumu burtiem; ražotāja un/vai iesaiņotāja vārds un uzvārds vai uzņēmuma nosaukums, juridiskais nosaukums, adrese, kā arī tirdznieciskā kategorija Extra vai I^.

Logotipu veido divi vienādi apļi: pirmā apļa iekšpusē, kura fons ir zaļā krāsā, tāpat kā Interdonato citrona krāsa nogatavošanās sākumā, ir uzraksts: LIMONE INTERDONATO un divi citrona attēli. Otrā apļa iekšpusē, kura fons ir (jūras) gaiši zilā krāsā, atveidots pulkveža Interdonato portrets, kas ir šīs šķirnes selekcionārs, apļa iekšpusē ir atveidota arī Sicīlijas kartes kontūra un uzraksts MESSINA, pirms kuras norādīts saīsinājums IGP (AĢIN).

4. Precīza ģeogrāfiskā apgabala definīcija

AĢIN “Limone Interdonato Messina” ražošanas apgabals pilnībā ietver šādu Messina provinces pašvaldību teritorijas: Messina, Scaletta Zanclea, Itala, Alì, Alì' Terme, Nizza di Sicilia, Roccalumera, Fiumedinisi, Pagliara, Mandanici, Furci Siculo, S.Teresa di Riva, Letojanni, S. Alessio Siculo, Forza D'Agrò, Taormina un Casalvecchio Siculo; Giardini Naxos un Savoca.

5. Saikne ar ģeogrāfisko apgabalu

5.1. Ģeogrāfiskā apgabala specifika

AĢIN “Limone Interdonato Messina” citronu audzēšanas ģeogrāfiskais apgabals aptver plašu Messina teritoriju Jonijas jūras piekrastē, vienmērīgi izplešoties uz austrumiem, un tajā ietilpst visu apkārtējo pašvaldību teritorijas, kuras atrodas starp pilsētām Messina un Taormina.

Šīs šķirnes citronu ģeobotāniskā rajona augstums virs jūras līmeņa ir no 0 līdz aptuveni 400 m, bet tā atrodama arī lielākā augstumā daudzo strautu un sateces baseinu auglīgākās augsnēs.

Apgabala reljefa īpatnības ir cieši saistītas ar Peloritani kalnu grēdu, kura stiepjas gar Jonijas jūru un kuras virsotnes atrodas ļoti tuvu krastam, radot kalnainu reljefu un stāvas nogāzes arī diezgan nelielā augstumā. Reljefa slīpums teritorijā lielākoties pārsniedz 40 %, bet līdzenas virsmas atrodas tikai strautu tuvumā un piekrastēs.

No ģeoloģiskā viedokļa Sicīlijas ziemeļaustrumu krasts ir stratigrāfiski saistīts ar Kalabriju, tā galveno daļu veido granīta, slānekļu un filīta klintis, uz kurām augsne izveidojusies samērā nesen. Lielāko teritorijas daļu veido porfīra granīts un slānekļi, un tā radusies, iespējams, Kembrija periodā.

Jūras nogulsnējumi, kas izveidojušies pēc Kembrija perioda, ietver vairākus blīvus kaļķakmens, dolomītu, slānekļu un mālu slāņus, kuriem pliocēna periodā turpmāk uzslāņojušies bazalta ieži, merģelis, māls un, visbeidzot, neviendabīgas smilšakmens klintis un smilšu sanesas.

Attiecībā uz tektonisko sastāvu šādas ģeoloģiskās struktūras galvenās sekas ir klinšu fragmentācija, ar ko ir saistīta avotu veidošanās, augsnes stabilitāte un nogulumiežu blīvums, kas labvēlīgi ietekmē gruntsūdeņu veidošanos, infiltrējoties nokrišņu ūdenim. Abi minētie aspekti veicina gruntsūdeņu izmantošanu apūdeņošanā.

Augsne ir viendabīga, tajā dominē aluviālās augsnes un brūnaugsnes, kam ir laba lauksaimnieciskā izmantojamība, jo tās ir īpaši auglīgas.

Attiecībā uz apgabala hidroloģiskajiem aspektiem jāpiemin daudzās ūdensteces, kuras kļūst par strautiem tikai pēc stiprām lietusgāzēm; būtisks elements ir pazemes ūdeņi, kas bagātīgi ar sēru, sāli, bromu un jodu, tādēļ tos izmanto arī kā termiskos ūdeņus.

Ūdens resursus galvenokārt veido dažādi nokrišņi, avoti un daudzu dīķu gruntsūdens.

Klimata ziņā teritorijā ir tipisks Vidusjūras reģiona klimats, kam raksturīgas maigas ziemas, bet vasarās — gari sausuma periodi un augstas temperatūras.

Vēji galvenokārt pūš no rietumiem un ziemeļaustrumiem, un ziemas periodā samērā bieži sastopami arī maestrale (ziemeļrietumu) un libeccio (dienvidrietumu) vēji, kas ir jo īpaši spēcīgi. Ļoti bieži pūš scirocco, karsts un mitrs vējš no dienvidiem un dienvidaustrumiem, arī ilgos periodos.

No iepriekšminētā izriet, ka augsnes, reljefa, klimatiskie un vides elementi raksturo apgabalu, kurā audzē šķirni “Limone Interdonato Messina”, un tie veido unikālu vides sistēmu, kas neatkārtojas nekur citur.

Pierādījums tam ir fakts, ka citronu Interdonato augi, kuri sastopami arī citās salas kalnu nogāzēs un Kalabrijā, nekad nav saražojuši šīs šķirnes augļus ar tādām pašām īpašībām un tipiskumu, kas piemīt augļiem minētajā izcelsmes teritorijā.

5.2. Produkta specifika

Citrona “Limone Interdonato Messina” svarīgākās īpašības ir tā agrīnā nogatavošanās, tādējādi to var laist tirdzniecībā laikā, kad citos Vidusjūras reģiona apgabalos, kuros audzē citrusaugus, tirgū vēl nav laisti dzeltenie citroni; maigais augļa mīkstums, ko nodrošina nelielais citronskābes saturs (mazāk par 50 g/l), lieliska izturība pret citrusaugu slimību “mal secco” (Phoma tracheiphila), tā plānais un gludais epikarps, kas nav raupjš un kam ir iegareni ēterisko eļļu dziedzerīši.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām(AĢIN)

AĢIN “Limone Interdonato Messina” reģistrācijas pieteikums ir saistīts ar šā produkta reputāciju, kas tam vienmēr bijusi tā audzēšanas apgabalā. Tālajā 1875. gadā pulkvedis Interdonato, Garibaldi laika varonis, izvēlējās šo īpašo šķirni, kuras augļi bija atšķirīgi, vērtējot pēc to nogatavošanās agrīnuma, izmēra, iegarenās un cilindriskās formas, nelielā sulas satura un ļoti gludās mizas. Kopš tā laika šo augli atzinīgi vērtēja apgabala iedzīvotāji, kuri produktam piedēvē arī šādas īpašības: to sauc par “īpašu citronu” vai “delikātu” augli, un šāds raksturojums aizvien saistās ar augļa nosaukumu “Limone Interdonato”. Tā svarīgākās īpašības, galvenokārt agrīnā nogatavošanās, augļa mīkstums, pateicoties citronskābes nelielajam daudzumam, un plānais epikarps ir šā AĢIN apgabala augsnes un klimatisko, botānisko un agronomisko apstākļu veiksmīgs apvienojums. Attiecībā uz agronomisko praksi, kas ir jo īpaši svarīga, lai iegūtu Interdonato šķirnes īpašības, kuru audzē AĢIN teritorijā, jāpiemin mēslošana, kuras pamatā ir palielinātas organisko mēslošanas līdzekļu devas un slāpekļa mēsli ar lēnu sadalīšanās ātrumu. Tā kā ir zinātniski pierādīts, ka slāpekļa apjoms būtiski ietekmē epikarpa raupjumu, izmantojot organisko mēslojumu ar lēnu sadalīšanās ātrumu, citronkoks pakāpeniskāk uzsūc barības vielas, un tas savukārt ietekmē ēterisko eļļu dziedzerīšu izplešanos garenvirzienā. Vēl viens īpašs agrotehniskais paņēmiens ir pastāvīga un attiecīgajam augļu attīstības posmam pielāgota apūdeņošana visā audzēšanas un nogatavošanās laikā, pārsvarā vasaras sezonā. Tādējādi “Limone Interdonato Messina” citronu audzēšana Jonijas jūras piekrastes Messina teritorijā ir attīstījusies dabiskā procesā, ko veido īpaši dabas faktori un cilvēkfaktori, kuri raksturīgi audzēšanas apgabalam un kuri nav sastopami nekur citur. To apstiprina neizdevušies mēģinājumi izvērst citronu audzēšanu Katānijas kaimiņu teritorijās vai Messina Tirēnu jūras rietumu piekrastē, turpretim izcelsmes vidē citronu Interdonato raža ir stabila. Turklāt nogatavošanās agrīnumu neapšaubāmi nosaka arī cedrona krustojums, kas ir šķirnes “Interdonato” pamatā. Kopsavilkumā var noteikti apgalvot, ka tālajā XIX gadsimtā tieši “Limone Interdonato” citronkoki darīja īpašu Messina provinces ainavu visā Jonijas jūras piekrastē, kas bija pazīstama kā “mūžzaļo dārzu zeme”, ietekmējot ekonomiku, paražas, sociālo sastāvu, notikumus, kultūru, rituālus un tradīcijas.

Atsauce uz specifikācijas publikāciju

Valdība ir uzsākusi valsts iebildumu procedūru, AĢIN “Limone Interdonato Messina” atzīšanas pieteikumu 2005. gada 7. decembrī publicējot Itālijas Republikas oficiālā vēstneša (Gazzetta Ufficiale della Repubblica Italiana) 285. numurā.

Ražošanas specifikācijas konsolidētā versija ir pieejama šādā tīmekļa vietnē

www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

vai

— tieši atverot ministrijas tīmekļa vietnes mājas lapu (www.politicheagricole.it) un uzklikšķinot uz “Prodotti di Qualità” (ekrāna kreisajā pusē), un visbeidzot uz “Disciplinari di Produzione all'esame dell'UE (Reg CE 510/2006)”.

(1) OV L 93, 31.3.2006., 12. lpp.